Denel verwag nie ‘positiewe’ 2018/19 finansiële jaar nieDenel, die staatsonderneming wat wapens vervaardig, het Woensdag gesê hy voorspel nie ŉ “baie positiewe” finansiële jaar vir 2018/19 nie, aangesien die maatskappy steeds besig is om sy bestuur te verbeter. “Ons voorspel nie ŉ baie positiewe jaar nie. Ons het steeds ŉ bestellingsboek en deel van die omkeerstrategie is om dié bestellingsboek uit te brei weens die geleenthede wat veral in die uitvoermark beskikbaar is,” het raadslid Zoli Kunene aan die parlementêre portefeuljekomitee oor openbare ondernemings gesê. Hy het LP’s op hoogte gebring oor prestasiedoelwitte vir 2018/19 en vordering wat gemaak is om uitdagings in die bestuur van Denel aan te spreek. Die ouditeur-generaal is steeds besig met die oudit van die 2017/18 finansiële jaar. “In meeste gevalle sien ons die impak van ŉ gebrek aan bestuur, en ons sien die impak van wanbestuur by die organisasie wat die prestasie van die maatskappy beïnvloed,” het hy bygevoeg. Kunene het gesê verhoudings met sleutel-aandeelhouers is onder druk as gevolg van die huidige likiditeitskwessies wat die maatskappy ervaar.